Vermoorde jong ma ter ruste gelêKelly Bain. Foto: Facebook Kelly Bain (26), die jong ma wat verlede week helder oordag in haar huis in Kabegapark in Port Elizabeth vermoor is, word vandag ter ruste gelê. Christopher Bonus (34), Bain se verloofde, het gesê die begrafnis vind om 14:30 by die Legacy Life-kerk in Brymore plaas. Bonus het gesê Bain was sy wêreld en dat hy haar elke oomblik mis. Maroela Media het vroeër berig Bain is in haar huis aangeval. In hierdie tyd het Bonus by die huis aangekom en die aanvaller gekonfronteer. Die aanvaller het op die vlug geslaan en Bain is op die slaapkamervloer aangetref met steekwonde aan haar nek en arm. Sy het op die toneel gesterf. Haar een maand oue babadogtertjie was in die huis ten tyde van die voorval. Christopher Bonus en Kelly Bain. Foto: Facebookport eliz Volgens kapt. Johan Rheeder, woordvoerder van die polisie, is niemand nog in hegtenis geneem in verband met die voorval nie. Die ondersoek duur voort. Rheeder het vroeër bevestig Bain se verloofring is vermoedelik tydens die aanval gesteel. ŉ Sak met twee skootrekenaars is ook buite die perseel gekry. Die huishulp is later in die badkamer aangetref waar sy glo deur die aanvaller toegesluit is. Sy en die babadogtertjie was ongedeerd. Rheeder het bevestig daar was geen teken van gedwonge toegang tot die huis nie en die presiese gebeure vorm deel van die polisie se ondersoek. Bonus en Bain het in November 2017 verloof geraak.